Rossiyani jazolash haqidagi Kerrining po‘pisasiga Moskva parvo qilmadi

Amerika Qo‘shma Shtatlari davlat kotibi Jon Kerri Rossiyaning Ukrainaga nisbatan yuritayotgan siyosatini tanqid qilib, Moskvaga xalqaro hamjamiyat tomonidan qat’iy choralar ko‘rilishini, jumladan, iqtisodiy jihatdan butkul yakkalab qo‘yilishini ta’kidlagan edi. Biroq rasmiy Moskva uning bayonotidagi po‘pisalar nomaqbul ekanligini, vaziyatni xolis baholashga urinmasdan aytilganligini ta’kidladi. Bu haqdagi bayonotni Rossiya Federatsiyasi Tashqi ishlar vazirligi o‘z saytida e’lon qildi.

AQSh vakili Ukrainada davlat to‘ntarishi qilganlarni emas, balki Rossiya Federatsiyasini jazolashni ko‘zda tutmoqda, deyiladi RF Tashqi ishlar vazirligi hujjatida. Shuningdek, mazkur bayonotda ta’kidlanishicha, Kiyevda yangi paydo bo‘lgan rejim “21-fevralda Germaniya, Fransiya, Polsha tashqi ishlar vazirlari imzolagan bitimni oyoqosti qildi va “g‘oliblar hokimiyati”ni shakllantirdi, bu bilan u rus tiliga va Rossiya bilan bog‘liq bo‘lgan hamma narsaga qarshi urush e’lon qildi”.
2-mart kuni Kerri Amerikaning CBS telekanali efirida Moskvaga xalqaro hamjamiyat tomonidan qat’iy choralar ko‘rilishini, jumladan, iqtisodiy jihatdan butkul yakkalab qo‘yilishini ta’kidlagan edi. Undan avval Rossiya prezidenti Vladimir Putin bilan telefon orqali muloqot chog‘ida Barak Obama ham xuddi shunday ma’noda ogohlantirish qilgan edi. Keyinchalik “katta sakkizlik”dagi boshqa sheriklari, jumladan, Buyuk Britaniya va Germaniya ham Rossiyaning bu harakatini tanqid qilgan edi. 3-mart kuni bo‘lsa, Rossiyaga nisbatan norozilik tariqasida “Katta yettilik” mamlakatlari Sochidagi G8 sammitiga tayyorgarlik ko‘rishni to‘xtatdi.
Rossiya Tashqi ishlar vazirligi ta’kidlab o‘tgan 21-fevraldagi bitim Ukrainaning o‘sha vaqtda amalda bo‘lgan prezidenti Viktor Yanukovich va Maydonning uch nafar rasmiy yetakchisi – Vitaliy Klichko, Arseniy Yatsenyuk hamda Oleg Tyagnibok o‘rtasida imzolangan edi. Mazkur bitimga ko‘ra, mamlakatda konstitutsiya isloh qilinishi, koalitsion hukumat tuzilishi va muddatidan avval saylov o‘tkazilishi lozim edi. Bitimni imzolashda Germaniya, Fransiya va Polsha tashqi ishlar vazirlari ham qatnashganliklari haqida xabar berganmiz.
Ammo keyinroq ushbu bitim Yanukovich bilan muloqot qilishga rozi bo‘lmagan radikal qo‘zg‘olonchilar tomonidan tanqid qilingan. Shundan so‘ng Yanukovich Kiyevdan, keyin esa mamlakatdan qochib ketgan edi, o‘shandan buyon parlament spikeri Aleksandr Turchinov vaqtinchalik prezident vazifasini bajarmoqda. AQSh esa Ukrainadagi hokimiyat almashinuvini ma’qullaydi va Yanukovichni prezident sifatida ortiq tan olmayotir.